## Pravilnik o dodacima na plaću djelatnih vojnih osoba

### NN 33/2014 (14.3.2014.), Pravilnik o dodacima na plaću djelatnih vojnih osoba

MINISTARSTVO OBRANE

598

Na temelju članka 139. stavka 6. Zakona o službi u Oružanim snagama Republike Hrvatske (»Narodne novine« br. 73/13) donosim

PRAVILNIK

O DODACIMA NA PLAĆU DJELATNIH VOJNIH OSOBA

I. OPĆE ODREDBE

Članak 1.

Ovim Pravilnikom utvrđuju se dužnosti s otegotnim uvjetima rada te se određuje način utvrđivanja prava na dodatak, iznos dodatka, kao i deficitarna zvanja i struke za koje se utvrđuje pravo na dodatak.

Članak 2.

Pojmovi koji imaju rodno značenje i koji se koriste u ovom Pravilniku odnose se jednako na muški i ženski rod, bez obzira jesu li korišteni u muškom ili ženskom rodu.

Članak 3.

(1) Dodaci na plaću su dodaci koje ostvaruju djelatne vojne osobe za posebne uvjete vojne službe te za deficitarna zvanja i struke.

(2) Djelatne vojne osobe u smislu stavka 1. ovoga članka su djelatni vojnici/mornari, djelatni dočasnici, djelatni časnici i vojni specijalisti.

Članak 4.

Dodatak na plaću djelatne vojne osobe utvrđuje se u postotku od osnovice za obračun plaće.

Članak 5.

U smislu ovoga Pravilnika, brodovi borbene namjene su brodovi tipa raketna topovnjača, desantni brod minopolagač, laki minolovac, desantno jurišni brod i brodovi Obalne straže Republike Hrvatske te inženjerijski brodovi Hrvatske kopnene vojske, a brodovi pomoćne namjene su brodovi tipa vodonosac, barkasa, barža, jedrilica, gliser, lučki remorker i rezidencijalni brodovi.

II. DODATAK ZA POSEBNE UVJETE VOJNE SLUŽBE

A) DODATAK ZA VOJNU SLUŽBU

Članak 6.

(1) Dodatak za vojnu službu ostvaruju sve osobe raspoređene na dužnosti djelatne vojne osobe u iznosima:

– 24% vojnici, dočasnici i časnici raspoređeni u Bojnu za specijalna djelovanja do razine satnije osim u Zapovjednu satniju

– 19% vojnici, dočasnici i časnici raspoređeni u mehanizirane, motorizirane i tenkovske satnije gardijskih brigada, zapovjednici gardijskih brigada, zapovjednik Obalne straže Republike Hrvatske, zapovjednik Flotile Hrvatske ratne mornarice, zapovjednici bojni gardijskih brigada, zapovjednici divizijuna-odreda brodova borbene namjene, zapovjednici brodova borbene namjene, zapovjednici zrakoplovnih baza, zapovjednici eskadrila, zapovjednik Bojne za specijalna djelovanja, zapovjednik Počasno-zaštitne bojne, zapovjednik Vojno-obavještajne bojne i zapovjednik Središnjice elektroničkog izviđanja

– 15% ostali vojnici raspoređeni u gardijske brigade i Bojnu za specijalna djelovanja, ostali dočasnici i časnici raspoređeni u satnije gardijskih brigada (osim raspoređenih u mehanizirane, motorizirane i tenkovske satnije), zapovjednici brodova pomoćne namjene

– 14% vojnici, dočasnici i časnici raspoređeni u Počasno-zaštitnu bojnu, Vojno-obavještajnu bojnu, Središnjicu elektroničkog izviđanja, mornari raspoređeni na brodove borbene namjene, prvi dočasnici u postrojbama razine brigade, prvi dočasnici grana, Zapovjedništva za potporu, Hrvatskog vojnog učilišta i prvi dočasnik Oružanih snaga Republike Hrvatske (u daljnjem tekstu Oružane snage), dočasnici i časnici raspoređeni u eskadrile

– 12% vojnici raspoređeni u ostale postrojbe i mornari raspoređeni na brodove pomoćne namjene

– 11% ostali dočasnici i časnici raspoređeni u gardijske brigade

– 10% ostali dočasnici i časnici raspoređeni na brodove borbene namjene, postaje obalnog motrenja, radarske postaje, operativna središta, Bojnu za specijalna djelovanja, instruktori za obuku, časnici i dočasnici tehničke službe raspoređeni u postrojbe za tehničko održavanje u II. i III. stupnju tehničkog održavanja – Pomorske baze, Bojnu za opću logističku potporu, Remontni zavod i zrakoplovno-tehničke bojne

– 8% dočasnici i časnici na zapovjednim ili voditeljskim dužnostima u Oružanim snagama, Glavnom stožeru Oružanih snaga, Ministarstvu obrane te časnici i dočasnici na brodovima pomoćne namjene

– 5% dočasnici i časnici raspoređeni na ostale dužnosti u Oružanim snagama, Glavnom stožeru Oružanih snaga i Ministarstvu obrane te časnici i dočasnici izvan Oružanih snaga i Ministarstva obrane.

(2) Djelatna vojna osoba iz stavka 1. ovoga članka može ostvariti pravo samo na jednu stopu dodatka za vojnu službu.

B) DODATAK ZA OTEŽANE UVJETE RADA

Članak 7.

(1) Dodatak za otežane uvjete rada ostvaruju djelatne vojne osobe raspoređene na sljedećim dužnostima:

1. letačkim

2. roniteljskim

3. padobranskim

4. plovidbenim

5. pirotehničkim

6. u specijalnim i zaštitnim postrojbama

7. vojnopolicijskim

8. štetnima za zdravlje.

(2) Djelatna vojna osoba može ostvariti pravo samo na jedan, najpovoljniji dodatak iz stavka 1. ovoga članka.

(3) Djelatna vojna osoba može ostvariti pravo na dodatak za otežane uvjete rada uz ispunjavanje propisanih kriterija zdravstvene sposobnosti za obnašanje dužnosti ustrojbenoga mjesta za otežane uvjete rada.

1. Letački dodatak

Članak 8.

(1) Vojnom letaču, ovisno o tipu zrakoplova na kojem izvršava letačke zadaće, kategoriji spremnosti, dodatnom letačkom zvanju, razini letačke raspoloživosti za provedbu letačkih zadaća i važećem uvjerenju o zdravstvenoj sposobnosti, pripada letački dodatak.

(2) Pravo na letački dodatak iz stavka 1. ovoga članka ostvaruje vojni letač do isteka roka na koje je izdano uvjerenje o zdravstvenoj sposobnosti za letačku službu.

(3) Ukupni iznos letačkog dodatka za vojne letače čini zbroj dodataka za spremnost, dodatnu osposobljenost i razinu raspoloživosti i određuje se u postotku u skladu s tablicom:

|  |  |  |  |  |  |  |  |
| --- | --- | --- | --- | --- | --- | --- | --- |
| vojni letači | tip zrakoplova | SPREMNOST | | | DODATNA  OSPOSOBLJENOST | RASPOLOŽIVOST | |
| III.i IV. | II. | I. | II. | I. |
| piloti | A | 40 | 65 | 80 | 5 | 30 | 60 |
| B | 25 | 40 | 55 | 5 | 30 | 45 |
| tehničari letači/navigator i  operatori oružanih sustava | C | x | 20 | 30 | 5 | x | 20 |
| specijalisti letači | D | x | x | x | x | x | 10 |

Tip zrakoplova:

A – nadzvučni borbeni avion

B – ostali avioni i helikopteri

C – svi tipovi zrakoplova – tehničari-letači i navigatori i operateri oružnih sustava

D – svi tipovi zrakoplova – specijalisti-letači.

(4) Kategorije spremnosti za vojne letače označavaju razinu osposobljenosti, stručnih znanja i vještina.

(5) Letačka raspoloživost je dostupnost letača za provedbu letačkih zadaća:

– letači I. razine letačke raspoloživosti su letači raspoređeni u eskadrile i u odjelu za probne letove Zapovjedništva Hrvatskog ratnog zrakoplovstva i protuzračne obrane

– letači II. razine letačke raspoloživosti su letači raspoređeni u zapovjedništva zrakoplovnih baza, grana, Središta za obuku Hrvatskog ratnog zrakoplovstva i protuzračne obrane, Hrvatsko vojno učilište, Zapovjedništvo za potporu, Glavni stožer Oružanih snaga te Ministarstvo obrane

– letači II. razine letačke raspoloživosti koji u tekućoj godini nisu provodili letačku trenažu propisanu naputkom za obuku i vježbe u idućoj godini gube pravo na isplatu letačkog dodatka koji se odnosi na raspoloživost

– letači II. razine letačke raspoloživosti koji u dvije uzastopne godine nisu provodili letačku trenažu propisanu naputkom za obuku i vježbe u idućoj godini gube pravo na isplatu cjelokupnog letačkog dodatka

– zapovjednik Hrvatskog ratnog zrakoplovstva i protuzračne obrane na kraju kalendarske godine izrađuje popis letača II. razine raspoloživosti s njihovim pravima na letački dodatak za iduću godinu.

(6) Dodatna osposobljenost je nastavnik letenja, kapetan zrakoplova, probni pilot, pokusni pilot, nadzornik letenja i probni tehničar letač, a može se ostvariti dodatak samo za jednu dodatnu osposobljenost.

(7) Dodatak za dodatnu osposobljenost nastavnika letenja stalno ostvaruju nastavnici letenja raspoređeni u eskadrilu aviona i eskadrilu helikoptera, a ostali nastavnici letenja nastavnički dodatak ostvaruju samo za mjesec u kojem obavljaju nastavničke dužnosti.

(8) Letački dodatak u skladu s ovim člankom pripada i vojnim letačima raspoređenima na ustrojbena mjesta opće vojne specijalnosti.

2. Roniteljski dodatak

Članak 9.

Djelatnoj vojnoj osobi koja ima roniteljsko zvanje i raspored na roniteljsko ustrojbeno mjesto, pripada roniteljski dodatak ovisno o kategoriji stručne i borbene osposobljenosti u iznosu od:

– instruktor ronjenja 45%

– voditelj ronjenja i protuminski ronitelj 40%

– stariji ronitelj – samostalni 35%

– ronitelj 30%.

3. Padobranski dodatak

Članak 10.

Djelatnoj vojnoj osobi koja ima padobransko zvanje i raspoređena je na odgovarajuće ustrojbeno mjesto, ovisno o vrsti padobranskog zvanja, pripada padobranski dodatak u iznosu od:

– padobranac instruktor I. klase 45%

– padobranac instruktor 40%

– padobranac I. klase – slagač padobrana 35%

– padobranac 30%.

4. Plovidbeni dodatak

Članak 11.

Djelatnoj vojnoj osobi koja ima raspored na ustrojbenom mjestu na brodu – stalno ukrcanoj osobi, pripada plovidbeni dodatak u iznosu od 8%.

5. Pirotehnički dodatak

Članak 12.

(1) Djelatnoj vojnoj osobi koja je stručno osposobljena i raspoređena na dužnosti pirotehničara unutar pionirske bojne pripada osnovni pirotehnički dodatak u skladu s tablicom:

|  |  |  |  |
| --- | --- | --- | --- |
| OSNOVNI PIROTEHNIČKI DODATAK | | | |
| Kategorija | I. | II. | III. |
| % | 40 | 30 | 20 |
| ustrojbena mjesta unutar pionirske bojne | pionir, zapovjednici vodova i desetina u pionirskim satnijama, dočasnici i vojnici izvidničko- -roniteljske desetine i desetine EOD u zapovjednom vodu | časnici i dočasnici u operativnom odsjeku pionirske bojne | zapovjednik i zamjenik zapovjednika bojne,  prvi dočasnik bojne, zapovjednici i prvi dočasnici pionirskih satnija i zapovjednik zapovjednog voda |

(2) Djelatnoj vojnoj osobi koja je stručno osposobljena i raspoređena na dužnost pirotehničara tehničke službe, raketnog tehničara te mehaničara specijaliziranog za podvodne mine ovisno o certificiranoj razini stručne osposobljenosti, pripada osnovni pirotehnički dodatak u skladu s tablicom:

|  |  |  |  |  |
| --- | --- | --- | --- | --- |
| OSNOVNI PIROTEHNIČKI DODATAK | | | | |
| Kategorija | I. | II. | III. | IV. |
| % | 40 | 35 | 30 | 20 |
| Certificirana razina osposobljenosti | Pirotehničar/raketni tehničar Status: osposobljen za instruktora; zapovjednik desetine; zapovjednik voda za održavanje klasičnog ili raketnog UbS-a | Pirotehničar/raketni tehničar Status: osposobljen za voditelja skupine | Pirotehničar/raketni tehničar/ mehaničar specijaliziran za podvodne mine Status: osposobljen za samostalni rad | Pirotehničar/raketni tehničar/mehaničar specijaliziran za podvodne mine Status: stažiranje za samostalni rad |

(3) Djelatnim vojnim osobama iz stavaka 1. i 2. ovoga članka za vrijeme neposrednog obavljanja poslova: izvida minsko sumnjivog prostora, razminiranja u minskom polju, nadzora razminiranja u minskom polju, uništavanja, delaboracije, laboracije i remonta ubojnih sredstava, specijalističkog nadzorno-tehničkog pregleda, nadzorno-tehničkog gađanja, unutarnjeg balističkog ispitivanja baruta (manometarska bomba), nadzora djelovanja minsko-eksplozivnih sredstava te pregleda, prikupljanja i zbrinjavanja neeksplodiranih ubojnih sredstava i dijelova ubojnih sredstava, uz osnovni pirotehnički dodatak pripada i dnevni pirotehnički dodatak u iznosu od 7%.

(4) Djelatnim vojnim osobama osposobljenim za vojnostručnu specijalnost – klasična ubojna sredstva (31C) i rakete i raketni sustavi (31K), koje nisu raspoređene u ustrojstvene jedinice za skladištenje, čuvanje i održavanje ubojnih sredstava, a neposredno obavljaju poslove iz stavka 3. ovoga članka, pripada dnevni pirotehnički dodatak u iznosu od 7%.

6. Dodatak za specijalne i zaštitne postrojbe

Članak 13.

(1) Djelatnim vojnim osobama raspoređenim u specijalne i zaštitne postrojbe zaključno s razinom satnije, osim u Zapovjednu satniju Bojne za specijalna djelovanja, pripada dodatak za pripadnike specijalnih i zaštitnih postrojbi u iznosu od:

– Bojna za specijalna djelovanja 35%

– Vojno-obavještajna bojna i izvidničke satnije gardijskih brigada 15%

– Središnjica elektroničkog izviđanja 10%.

(2) Djelatnim vojnim osobama raspoređenim u Počasno-zaštitnu bojnu, Zapovjedništvo i Zapovjednu satniju Bojne za specijalna djelovanja i Zapovjedništvo Vojno-obavještajne bojne pripada dodatak za specijalne i zaštitne postrojbe u iznosu od 10%.

7. Vojnopolicijski dodatak

Članak 14.

(1) Djelatnoj vojnoj osobi raspoređenoj u Vojnu policiju Oružanih snaga (u daljnjem tekstu Vojna policija) na ustrojbeno mjesto ovlaštene službene osobe Vojne policije odnosno završenim Tečajem za ovlaštene službene osobe Vojne policije u skladu s propisima o vojnopolicijskim poslovima i primjeni ovlasti ovlaštenih službenih osoba Vojne policije pripada vojnopolicijski dodatak.

(2) Iznosi dodataka određeni su u skladu s tablicom:

|  |  |  |  |  |
| --- | --- | --- | --- | --- |
| VOJNOPOLICIJSKI DODATAK | | | | |
| Kategorija | I. | II. | III. | IV. |
| % | 40 | 30 | 20 | 10 |

– I. kategorija

– djelatnici satnije za posebne oblike osiguranja (zaštitu VIP-a)

– djelatnici raspoređeni na ustrojbena mjesta kriminalističke specijalnosti

– II. kategorija

– djelatnici satnije specijalne Vojne policije

– III. kategorija

– dočasnik pirotehničar za PDZ, RTG

– voditelj pododsjeka-pirotehničar za PDZ, RTG

– voditelj odsjeka-pirotehničar

– vodič pasa s DOS vodič psa za detekciju eksploziva, droga

– IV. kategorija

– ostale ovlaštene službene osobe Vojne policije.

8. Dodatak za obnašanje dužnosti štetnih za zdravlje

Članak 15.

(1) Djelatnoj vojnoj osobi koja je raspoređena na ustrojbeno mjesto na kojem kao svoju osnovnu dužnost izvršava poslove prilikom čega je izložena djelovanju štetnih utjecaja fizičke, atmosferske, kemijske ili biološke prirode i čije se štetno djelovanje ne može u potpunosti spriječiti zaštitnim sredstvima i mjerama, pripada dodatak za obnašanje dužnosti štetnih po zdravlje u iznosu od 5%.

(2) Izvršavanjem poslova iz stavka 1. ovoga članka smatra se rad:

– s otrovnim tvarima prve skupine

– na formiranju, punjenju i održavanju akumulatora u akumulatorskoj postaji

– rukovatelja i tehnologa materijalne imovine klase III. i klase V. u namjenskim objektima za skladištenje, čuvanje i održavanje materijalne imovine klase III. i V.

– na ispitivanjima kemijske postojanosti baruta, goriva i maziva

– na radarskim sustavima s utvrđenim elektromagnetskim zračenjem

– u hiperbaričnim i hipobaričnim komorama

– s rendgenskim uređajima

– na sustavima elektroničkog izviđanja

– u podzemnim vojnim lokacijama.

III. DODATAK ZA DEFICITARNA ZVANJA I STRUKE

Članak 16.

(1) Djelatnim vojnim osobama sa zvanjem doktora medicine koje posjeduju odobrenje za samostalni rad raspoređenim na ustrojbena mjesta zdravstvene službe u: Odjel za primarnu zdravstvenu zaštitu s područnim ambulantama, Odjel za preventivnu-medicinsku zaštitu, Zavod za zrakoplovnu medicinu i Zavod za pomorsku medicinu, postrojbe zdravstvene službe razine desetine, voda i satnije te ustrojbena mjesta za uspostavu terenske bolnice, pripada dodatak za deficitarna zvanja i struke u iznosu od 100%.

(2) Djelatnim vojnim osobama sa zvanjem doktora medicine specijalista određene grane medicine koje posjeduju odobrenje za samostalni rad raspoređenim na ustrojbena mjesta zdravstvene službe iz stavka 1. ovoga članka pripada dodatak za deficitarna zvanja i struke u iznosu od 115%.

(3) Djelatnim vojnim osobama sa zvanjem doktora medicine koje posjeduju odobrenje za samostalni rad raspoređenim na ustrojbena mjesta zdravstvene službe: u središta i postrojbe za obuku, Središnjicu za upravljanje osobljem, Zapovjedništvo Vojno-zdravstvenog središta, Dekanat Hrvatskog vojnog učilišta te zapovjedništva razine brigade, pripada dodatak za deficitarna zvanja i struke u iznosu od 80%.

(4) Djelatnim vojnim osobama sa zvanjem doktora medicine koje posjeduju odobrenje za samostalni rad raspoređenim na ustrojbena mjesta zdravstvene službe u: zapovjedništvima i stožerima Oružanih snaga razine grane i više te Ministarstvo obrane, pripada dodatak za deficitarna zvanja i struke u iznosu od 40%.

(5) Djelatnim vojnim osobama sa zvanjem doktora dentalne medicine koje posjeduju odobrenje za samostalni rad raspoređenim na ustrojbena mjesta zdravstvene službe u: Vojno-zdravstveno središte, postrojbe zdravstvene službe razine odsjeka, desetine i voda pripada dodatak za deficitarna zvanja i struke u iznosu od 40%.

(6) Djelatnim vojnim osobama sa zvanjem doktora dentalne medicine koje posjeduju odobrenje za samostalni rad raspoređenim na ustrojbena mjesta zdravstvene službe u zapovjedništvima, stožerima i upravama Oružanim snagama te Ministarstvu obrane pripada dodatak za deficitarna zvanja i struke u iznosu od 25%.

(7) Djelatnim vojnim osobama raspoređenim na ustrojbena mjesta zdravstvene službe iz stavka 5. ovoga članka sa zvanjem doktora dentalne medicine specijalista, koje posjeduju odobrenje za samostalni rad pripada dodatak za deficitarna zvanja i struke u iznosu od 55%.

Članak 17.

Djelatnoj vojnoj osobi raspoređenoj na ustrojbeno mjesto za obavljanje poslova administriranja, projektiranja, programiranja, testiranja i implementacije te nadzora i upravljanja računalnih i mrežnih informacijskih sustava, a koja ima odgovarajući industrijski certifikat (Cisco, Microsoft, IBM, UNIX, Linux, ISO 27000, ISACA, ITIL i sl.) pripada dodatak na plaću za deficitarna zvanja i struke u iznosu od 40%.

Članak 18.

Djelatnoj vojnoj osobi izabranoj u zvanje u skladu sa zakonom kojim je uređena znanstvena djelatnost i visoko obrazovanje, a koje sudjeluje u nastavi ili znanstvenim istraživanjima odnosno projektima na Hrvatskom vojnom učilištu, pripada dodatak za deficitarna zvanja i struke u iznosu:

– za znanstveno nastavno zvanje (docent, izvanredni profesor i redovni profesor) 50%

– za znanstveno zvanje (znanstveni suradnik, viši znanstveni suradnik i znanstveni savjetnik) 45%

– za nastavno zvanje (predavač, viši predavač, profesor visoke škole) 40%.

IV. PRIJELAZNE I ZAVRŠNE ODREDBE

Članak 19.

(1) Dodaci na plaću za djelatne vojne osobe iz ovoga Pravilnika utvrđuju se za ustrojbena mjesta u knjigama ustroja Oružanih snaga.

(2) Dodaci na plaću određuju se odlukom o rasporedu za ustrojbena mjesta na koja se raspoređuju djelatne vojne osobe odgovarajuće vojnostručne specijalnosti.

(3) Za dodatke na plaću iz članka 8. stavka 7. i članka 12. stavaka 3. i 4. ovoga Pravilnika dostavlja se popis koji izdaje, odnosno sastavlja čelnik ustrojstvene jedinice razine samostalne bojne ili njoj ravne i više razine, a ovjerava nadređeni zapovjednik te ustrojstvene jedinice.

Članak 20.

Nakon stupanja na snagu novoga ustroja Bojne za specijalna djelovanja, Vojno-obavještajne bojne, izvidničkih satnija gardijskih brigada te Središnjice elektroničkog izviđanja pravo na dodatke na plaću iz članaka 6. i 13. ovoga Pravilnika imat će djelatne vojne osobe u ustrojstvenim jedinicama koje će biti njihovi pravni sljednici.

Članak 21.

Djelatne vojne osobe koje ostvaruju pravo na dodatak na plaću za posebne uvjete rada i opasnosti te odgovornosti u obavljanju poslova na temelju Zakona o sigurnosno-obavještajnom sustavu Republike Hrvatske (»Narodne novine« br. 79/06 i 105/06 – ispravak), ne ostvaruju pravo na dodatke na plaću iz ovoga Pravilnika.

Članak 22.

Danom stupanja na snagu ovoga Pravilnika prestaje važiti Pravilnik o dodatku na plaću i načinu isplate plaće (»Narodne novine« br. 50/08, 142/08, 118/09 i 99/12).

Članak 23.

Ovaj Pravilnik objavit će se u »Narodnim novinama« i stupa na snagu 1. travnja 2014.

Klasa: 023-03/14-04/11
Urbroj: 512-01-14-1
Zagreb, 6. ožujka 2014.

Ministar
Ante Kotromanović, v. r.

33 14.03.2014 Pravilnik o dodacima na plaću djelatnih vojnih osoba

33 14.03.2014 Pravilnik o dodacima na plaću djelatnih vojnih osoba

Pravilnik, NN 33/2014-598
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)